
Бүген Татарстан Республикасы Президенты Рөстәм Миңнеханов Вьетнам Социалистик Республикасына эш сәфәре кысаларында “Хоа Лак” югары технологияләр паркында (Hoa Lac Hi-Tech Park) булды. Парк Вьетнам башкаласы Ханойдан ерак түгел, халыкара аэропорт янында урнашкан. “Хоа Лак” югары технологияләр паркы тикшеренүләр уздыру һәм инновацион проектларны үстерү, җитештерү һәм югары технологияле продуктларга финанс ярдәм күрсәтү өчен оештырылган. Биредә югары технологияле товарлар җитештерүче һәм хезмәт күрсәтүче предприятиеләргә бизнес-инкубатор урнашкан, югары технологияле секторга кадрларны әзерләү алып барыла.


Бүген Ханойга эш визиты кысаларында Татарстан Республикасы Президенты Рөстәм Миңнеханов Вьетнам Премьер-министры урынбасары – чит ил эшләре министры Фам Бинь Минь белән очрашты.

Бүген Ханойда (Вьетнам) Вьетнам Сәүдә-сәнәгать палатасы белән Татарстан Республикасы Сәүдә-сәнәгать палатасы арасында Үзара аңлашу турында меморандумга имза салынды.

Документка имзаларны Татарстан ССП рәисе Шамил Агиев һәм Вьетнам Социалистик Республикасы ССП рәисе Ву Тиен Лок салды.

Татарстан Республикасы делегациясе әгъзаларының Вьетнам эшлекле даирәләре белән сөйләшүләр алып бару кысаларындагы бу чарада Татарстан Республикасы Президенты Рөстәм Миңнеханов та катнашты.

Бүген Татарстан Республикасы Президенты Рөстәм Миңнеханов Ханойдагы (Вьетнам) Россия-Вьетнам тропик фәнни-тикшеренү һәм технологик үзәгендә булды.

Рөстәм Миңнеханов һәм Татарстан Республикасы делегациясе әгъзалары өчен презентация уздырдылар, аның барышында үзәкне оештыру һәм уздырыла торган тикшеренүләр турында сөйләделәр. Үзәк 1987 елда төзелгән, Хошимин һәм Вьетчи шәһәрләрендә ике бүлеге бар.

Тропик үзәк түбәндәге юнәлешләр буенча эшли: тропик экология, тропик медицина, тропик материаллар белән эш итү. Рөстәм Миңнехановка үзәктә оештырылган әйләнә-тирә мохитне өйрәнү лабораториясе турында сөйләделәр.

Бүген Татарстан Республикасы Президенты Рөстәм Миңнеханов Вьетнамга эш сәфәре кысаларында Вьетнам Социалистик Республикасының Сәнәгать һәм сәүдә министрлыгы вәкилләре белән очтрашты. Яклар сәнәгать өлкәсендә үзара файдалы хезмәттәшлек перспективалары, Россия Федерациясе регионы буларак Татарстан белән Вьетнам арасында товар әйләнеше күләмен арттыру турында сойләштеләр.

Россия-Вьетнам мөнәсәбәтләрен киләчәктә ныгыту кысаларында Татарстан Республикасы белән Вьетнам Социалистик Республикасы арасында мәгариф һәм фән өлкәсендәге мөнәсәбәтләр буенча бүген Татарстан Республикасы Президенты Рөстәм Миңнеханов һәм Вьетнам мәгариф һәм кадрлар әзерләү министры Фам Ву Луан фикер алыштылар.


Очрашу Вьетнам Мәгариф һәм кадрлар әзерләү министрлыгында узды (Ханой). Чарада Россия Федерациясенең Вьетнам Социалистик Республикасындагы Гадәттән тыш һәм Тулы вәкаләтле Илчесе Андрей Ковтун, ТР Премьер-министры урынбасары – ТР мәгариф һәм фән министры Энгель Фәттахов, ТР Президентының тышкы икътисадый эшчәнлек буенча ярдәмчесе Радик Гыйматдинов һәм башкалар катнашты.
Рәсми Татарстан